钦定古今图书集成/明伦汇编/闺媛典/第369卷 > 唐广贞
## 钦定古今图书集成/明伦汇编/闺媛典/第369卷 > 唐广贞

按《长洲县志》：“唐广贞，严州人。既嫁得血疾，梦道人与
药服而愈，遂与夫仳离，从而入道，径往平江，谒蓑衣
何先生。何称为仙姑，号为无思道人。淳熙壬寅二月，
赴郭氏饭，未竟，蓦然还寓庐，即昏兀如醉。两夕小苏，
言方在郭家。饭次，若有唤我者，出门逢吕纯阳、曹混
成呆道僧三人，引至海边，跨大虾渡海，因随游名山”
洞府，及到冥司，纯阳令往元静吴真人洞中学书，书
大字，写诗二百馀篇。纯阳问曰：“汝欲超凡入圣耶，身
外有身耶？留形住世耶？弃骨成仙耶？”对曰：“有母尚存，
愿尽孝道。”曰：“如是则且留形住世。”遂将丹一粒，分而
为四，投之盘中，圆转甚疾，攫得其一吞之，自是辟谷。
高宗闻其名，降香往请符水，召入德寿宫，宣问：符水
灵验是甚法？对曰：“不曾行法，但以心为法，神为符，气
为水耳。”上悦，书“寂静先生”四字以赐之。被受三朝眷
遇，累封寂静凝神真人。